ועדת הכלכלה, כנסת 17, פרוטוקול מספר 674, 2008-08-04 16:00

גלעד ארדן: אני פותח את הישיבה.

גלעד ארדן: למרות שבתקשורת נאמר שוועדת הכלכלה לא מתכנסת החודש, זהו הדיון השביעי שלנו היום.

גלעד ארדן: אנו בדיון שני של הכנה לקריאה הראשונה של הצעת חוק מס ערך מוסף (תיקון - פטור לטובין מיובאים המיועדים לנזקקים) - של חבר-הכנסת גדעון סער.

גלעד ארדן: למעשה, זהו כבר הדיון השלישי בהצעת החוק.

גלעד ארדן: כיון שדשנו ודנו כבר בהצעת החוק וליבנו כבר את חשיבותה ונחיצותה, ואנו מבינים גם מציע המציע, אני מציע שנשמע את עמדת משרד האוצר ואת ההצעה שהוגשה למציע כדי להשיג את המטרה שהוא מבקש להשיג בחקיקה הראשית.

גלעד ארדן: לאחר מכן, המציע יאמר את דברו, אלא אם כן המציע מבקש לנהל את הדיון בסדר אחר.

גלעד ארדן: מי מייצג את רשות המסים?

איריס ויינברגר: אני איריס ויינברגר, סגנית היועץ המשפטי לרשות המסים.

איריס ויינברגר: ידוע שהגדולה והיתרון של חוק מע"מ הם באחידות שלו, בפשטות שלו ובמיעוט החריגים שבו.

גלעד ארדן: כשאת אומרת "פשטות שלו", האם את מתכוונת שמעולם לא היו הכרעות שיפוטיות שסותרות את עמדת רשות המסים לגבי חוק מע"מ, כי אני דוקא זוכר כמה כאלה.

איריס ויינברגר: באופן יחסי.

גלעד ארדן: ביחס לפקודת מס הכנסה,--

איריס ויינברגר: --למשל.

גלעד ארדן: כלומר, באופן יחסי ופשוט.

איריס ויינברגר: הכל יחסי בעולמנו.

גלעד ארדן: לא.

גלעד ארדן: גברתי, יש דברים שהם אבסולוטיים.

איריס ויינברגר: לגופו של עניין, לגבי נושא תרומות וייבוא תרומות, אתן לשי דותן מהיחידה הכלכלית להרחיב בהיבטים הכלכליים של ההצעה הזאת.

איריס ויינברגר: בפני הוועדה גם מונחת הצעה שאנו העברנו לתיקון, והייתי רוצה טיפה להסביר למה הרגשנו את הצורך להביא את ההצעה הזאת.

איריס ויינברגר: כמו שאמרתי קודם, באופן מסורתי, תמיד התנגדנו לאיזה שהם פטורים וודאי לפטור בתרומות בייבוא שהחוליִים שלו, לטעמנו, הם: הכנסת טובין לארץ, כך שלא תהיה לנו יכולת אכיפה לאן הם מגיעים ומי.

איריס ויינברגר: הם יכולים להיכנס לשוק עצמו.

איריס ויינברגר: המשמעות היא שתהיה כאן אפליה בייבוא תרומות מול עוסקים ישראליים שמעוניינים לתרום טובין שאינם זכאים ולא יהיו זכאים לפטור ממע"מ.

איריס ויינברגר: כיום, יש תרומות רבות לארץ שנעשות ע"י העברת כסף, והמשמעות של זה היא שיש כאן גם תרומה לכלכלה של המדינה מעבר לתרומה עצמה כי הרכישה מתבצעת בארץ.

גלעד ארדן: האם גברתי קראה את הפרוטוקולים של הישיבות הקודמות?

איריס ויינברגר: אני מודה שמעט מאד.

גלעד ארדן: בפעם הבאה להשתדל לקרוא, שכן אז לא היה צורך לחזור.

גלעד ארדן: כל הטיעונים האלה הוסברו בהרחבה ע"י מר סופר, אלא אם כן אינך סומכת על כך שהוא עשה זאת ואת יכולה לחזור בצורה אולי טובה יותר ממה שהוא הצליח לעשות ומשכנעת יותר.

איריס ויינברגר: בסדר.

איריס ויינברגר: אני רק אזכיר שאתמול נודע לנו שהיום תתכנס הוועדה שוב.

איריס ויינברגר: אני מתנצלת.

גלעד ארדן: לא.

גלעד ארדן: אתמול אולי נודע לכם ע"י הממונה עליכם, אך הממונה עליכם יודע על כך כבר משבוע שעבר.

איריס ויינברגר: עם הוועדה סליחה.

איריס ויינברגר: לגופו של עניין, לגופה של ההצעה שלנו, אחרי שגם בדקנו מה קורה בעולם, חשבנו לתת איזו שהיא הצעה שיהיה בה פתח מבחינתנו ויהיה בה פטור ממע"מ מבחינתנו על ייבוא, אבל על ייבוא מדוד: אם זה ציוד רפואי שכך ראינו גם במדינות אחרות, שברור שלא יפגע בתחרות עם יצרנים מקומיים - ציוד רפואי שיש לו ערך מוסף נוסף, ואם מדובר על נעליים וביגוד משומש.

איריס ויינברגר: בכוונה לא רצינו טובין שיש להם בעיות של חוקיות ייבוא, למשל אם זה מזון ומוצרי תקשורת למיניהם שבהם יש בעיות של חוקיות ייבוא.

איריס ויינברגר: רצינו לצמצם זאת באמת לטובין מסוג מסויים לגופים שאנו מכירים אותם כמלכ"רים, שהפטור הזה ניתן לייבוא מגוף בחו"ל שהוא מלכ"ר לגוף בארץ ולא למטרות עסקיות.

איריס ויינברגר: לא אחת יכולות להיות חברות בחו"ל שמעוניינות להיפטר ממלאי ובפטורים ממסים ובאופן כזה ישווקו זאת בארץ; יביאו את זה לארץ בפטור כתרומה, כאשר יש כאן כמה דברים: יש כאן גם פרסום, ויש כאן החדרה של מוצרים לשוק באמצעות התרומה הזאת.

איריס ויינברגר: לדוגמא: אם חברה כמו "קוקה קולה" תשווק משקאות שלה ותרצה להחדיר איזה שהוא מוצר לשוק או לקשור אנשים למוצר מסויים שלה, אז אנו לא רצינו שזה יהיה מעוסקים בחו"ל, כדי שזה לא יהיה למטרות מסחריות אלא שזה יהיה מלכ"רים בחו"ל.

איריס ויינברגר: נושא פטור של תרומות - לגבי הסיבה שהגבלנו את זה בסכומים וכו', אציין שגם צריך להבין שיש כאן השתתפות של המדינה בעמותות שלא אחת המטרות של העמותות האלה יכולות להיות מטרות פוליטיות או מטרות דתיות, ואיננו חושבים שמדינת ישראל היא זו שצריכה להשתתף בפטור ממע"מ לאותן מטרות שהעמותות האלה או המלכ"רים האלה מעוניינים לקדם.

איריס ויינברגר: מה שקורה זה שבייבוא קיים חוק המכס, בלו ומס קניה (ביטול פטור מיוחד).

איריס ויינברגר: חוק זה קבע שלא יוכל להינתן פטור לגופים מסויימים, אלא אם כן הם קבועים בתוספת שלו.

איריס ויינברגר: זה חוק ישן מאד, מ-1957, ומטרתו היתה למנוע פרוטקציות, כדי שלא יהיה פטור לאיש עסקים מסויים, לגוף מסויים, שהמדינה רוצה ביקרו.

איריס ויינברגר: בתוספת של החוק הזה יש את הרשימה מכוחה אנו מוסמכים לתת היום פטורים בייבוא.

איריס ויינברגר: אני יכולה לתת דוגמאות למי שנמצא שם: נשיא המדינה, ארגונים שיש להם פטור מכוח הסכמים בין-לאומיים, עולים בעלי זכויות.

איריס ויינברגר: מכוח זה ניתנים הפטורים בצו תעריף המכס.

איריס ויינברגר: השלב הבא יהיה לתת פטור ספציפי בצו תעריף המכס ולאמץ את הפטור הזה, וזה המסלול הקיים היום בחקיקה בתקנות מע"מ.

איריס ויינברגר: ואז, המשמעות היא שאותם טובין שאנו מעוניינים לפטור אותם, יהיו פטורים ממכס, ממס קניה וממע"מ בייבוא.

איריס ויינברגר: אני רוצה להגיד עוד משפט אחד בעניין הזה.

איריס ויינברגר: באמת מדובר פה על משהו שבאופן מסורתי, כבר אמרתי את זה, רשות המסים התנגדה לו.

איריס ויינברגר: לכן, אני חושבת שגם אם אנו פותחים איזה שהוא פתח, לאור בעיות האכיפה שיהיו במציאות, ואין ספק שיהיו, נכון לעשות את הפתיחה הזאת באופן מדוד, ואחר כך אפשר יהיה להרחיבה אולי או לא להרחיבה ולצמצם.

איריס ויינברגר: לדעתי, לא נכון להתחיל ממשהו רחב שאף אחד לא יודע, להערכתי, מה יהיו ההשלכות שלו.

איריס ויינברגר: נכון להתחיל ממשהו מדוד.

איריס ויינברגר: עדיין יש כאן איזה שהוא צעד מאד גדול, וברבות הזמן נראה לאן זה יוביל.

גלעד ארדן: הקשבתי היטב לדברייך, ואמרת: "בגדים ונעליים משומשים".

גלעד ארדן: זה לא מופיע בנוסח שלכם.

שי דותן: למה?

שי דותן: כתוב: "הלבשה והנעלה משומשים".

גלעד ארדן: איפה?

איריס ויינברגר: בצו תעריף המכס עצמו פירטנו את הטובין.

איריס ויינברגר: התיקון של החוק הוא כללי.

אתי בנדלר: בעצם, התיקון של החוק מסמיך לתקן לאחר מכן את הצו.

איריס ויינברגר: התיקון של החוק הוא תיקון כללי שיאפשר פטורים מכל מיני סוגים.

איריס ויינברגר: אנו רצינו לתת לכם תמונה שלמה.

גלעד ארדן: כלומר, מה שאתם מציעים למציע זה עדיין תיקון חקיקה ראשית.

איריס ויינברגר: נכון.

אתי בנדלר: זה שלב ראשון בחקיקה ראשית.

גלעד ארדן: זה רק להחליף את התיקון שלו בהוספת פרט 12.

גלעד ארדן: ואז, הוא צריך לסמוך עליכם שמכוח ההסמכה בחוק, שההגדרה הכוללת שלה היא שהתרומה היא ממלכ"ר למלכ"ר ובהתאם לתנאים שאנו קובעים על המוסד הציבורי שבארץ, גם הפתח שם הוא לציוד רפואי זה, ציוד לנכים זה וכו'.

איריס ויינברגר: וכן, הלבשה והנעלה.

אתי בנדלר: כתוב: "הלבשה והנעלה משומשים (מותנה)", כשיש בצו עצמו הגדרה מה זה הלבשה והנעלה משומשים (מותנה).

גלעד ארדן: מה אם העמותה אספה נעליים חדשות?

איריס ויינברגר: אני חושבת שאם רשות המסים מתחייבת בפני ועדת הכלכלה והיא מביאה את המכלול, אז זה המכלול.

גלעד ארדן: אם היא מתחייבת ומתחייבת גם על לוח-זמנים, אפשר להקשיב לה.

גלעד ארדן: קודם אשמע את המציע, אבל על פניו, לפי מה שנראה לי כרגע, מה שאתם כרגע כוללים בצו נראה לי אפילו יותר מדי מצומצם.

איריס ויינברגר: שוב, בדקנו בעולם מה כוללים במדינות אחרות.

איריס ויינברגר: בדקנו את נושא חוקיות הייבוא ובדקנו את הנושא של מינימום פגיעה.

גלעד ארדן: גם בעולם השלישי?

איריס ויינברגר: אני חושבת שאנחנו לא מדינת עולם שלישי.

גלעד ארדן: בנוגע למדיניות איסוף תרומות, צריך לומר את האמת שאנו עדיין כמדינת עולם שלישי.

גלעד ארדן: אני לא מכיר הרבה מדינות מערביות שמקבלות תמיכה בתקציב הביטחון שלהן ממדינות זרות ושמקיימות גופים כמו הסוכנות, קק"ל והבונדס שכל קיומם הוא איסוף משאבים ברחבי העולם והעולם היהודי.

איריס ויינברגר: אני חושבת לתומי שאת זה אפשר לתלות בדיוק גם בשורשים היהודיים.

איריס ויינברגר: אבל, זה לא מתוקף תפקידי ברשות המסים.

גלעד ארדן: אני לא יודע.

גלעד ארדן: גברתי, אני חלש מאד בניתוח תורת הגזע, ואני לא יודע לאפיין איך זה שייך לעניין היהודי או לא יהודי.

גלעד ארדן: גברתי, האם סיימת?

אתי בנדלר: אני רוצה לוודא שאני מבינה, עוד לפני שאנו קוראים את כל ההצעות שלכם.

אתי בנדלר: אתם מציעים כרגע שהוועדה תעסוק אך ורק בתיקון לחוק המכס, הבלו ומס הקנייה (ביטול פטור מיוחד) (תיקון), התשס"ח-2008, שזה החלק הראשון של הצעתכם.

אתי בנדלר: אם וכאשר הצעת החוק שתפורסם ברשומות תעבור את כל הקריאות ותהפוך מתי שהוא לחוק, אז אתם תתקנו את צו תעריף המכס והפטורים ומס קניה על טובין, שזה צו שאינני יודעת אם הוא טעון אישור ועדת כספים או לא - תגידי לי זאת את.

אתי בנדלר: אני מניחה שכן, אבל אני לא בטוחה - ובמקביל תתקנו גם את תקנות מס ערך מוסף (תיקון) שזה ודאי טעון אישור ועדת כספים.

איריס ויינברגר: מראש.

אתי בנדלר: כלומר, אם בכלל, יש כאן תהליכים מאד ארוכים ומורכבים.

אתי בנדלר: תיקון החוק כשלעצמו לא יביא לתוצאה המבוקשת.

איריס ויינברגר: תיקון תקנת מע"מ כזו ותיקון צו תעריף המס הם תיקונים שאנו עושים דבר יום ביומו.

איריס ויינברגר: הם נעשים ובמהירות.

איריס ויינברגר: אינני חושבת שאלה תהליכים מורכבים מדי.

איריס ויינברגר: צו תעריף המכס לא דורש אישור מראש של ועדת כספים, ותקנות מע"מ - כן דורשות.

איריס ויינברגר: לכן, התיקון הזה יהיה תיקון ביחד, והוא יהיה בוועדת כספים.

גלעד ארדן: גברתי, בכל מה שקשור לכנסת, בוועדת הכספים נתקלים בבעיות כשרוצים להטיל מסים ולא כשרוצים לפטור אותם בדרך כלל.

אתי בנדלר: בסך-הכל, רציתי להבהיר את התהליך, כדי שיהיה ברור לוועדה שגם אם הוועדה תקבל את הצעת רשות המסים ותתקן את החוק, עדיין כדי להגיע לתוצאה צריכים לתקן תקנה - - -

גלעד ארדן: הרשות לא יכולה לערוב לכך שיהיה רוב בוועדת הכספים לאישור, אבל היא יכולה להתחייב להגיש לאישור ועדת הכספים תיקון לתקנות.

אתי בנדלר: היא יכולה להתחייב שהיא תעשה מאמצים.

אתי בנדלר: מי שחותם על בקשה לתקנות זה שר, ואני מניחה שזה משקף את עמדת השר הנוכחי.

אתי בנדלר: אינני יודעת לגבי הלאה.

אתי בנדלר: צריכים גם את זה לקחת בחשבון.

אתי בנדלר: - נכון?

גדעון סער: לא בכדי יצא לי מוניטין, בבית הזה ומחוצה לו, כאיש פשרות.

גדעון סער: לכן, אם ניתן, בכפוף לשמירה על העקרונות שאני חושב שהם חשובים בכל דבר, אני תמיד מוכן להגיע פשרה.

גלעד ארדן: אתה, כמובן, מחריג את הנושא המדיני מהאמירה הזאת.

גדעון סער: גם בנושא המדיני אני מוכן לפשרות.

גדעון סער: אני מזכיר לך, שבשעתו, השתמש ראש לשעבר השתמש במינוח "ויתורים כואבים למען השלום".

גדעון סער: אמרתי שהמינוח "ויתורים כואבים" אי-אפשר לפסול אותו והשאלה היא למי הם כואבים.

גדעון סער: תמיד דבר יכול לכאוב לצד השני, ואז אינך שוב שום פשרה.

גדעון סער: אני רוצה לנסות לדבר לגוף העניין בהתייחס להצעת רשות המסים שהיא בוודאי שיפור מעמדתה הקודמת שהיתה שלילה מוחלטת של ההצעה.

גדעון סער: יש לי שתי השגות עיקריות שאנו צריכים לדון בהן בנוסח, ועוד יש את הבעיה שהעלתה, בתבונתה הרבה, היועצת המשפטית.

גדעון סער: לגבי הנוסח, זה נוסח הצו, ועל כן אני מבין שלמעשה המסגרת הפיננסית לא מוגדרת עד שהצו לא מוגדר.

גדעון סער: כלומר, קיימת כאן הסמכה כללית שרק השר בצו ממלא אותה בתוכן.

גדעון סער: אנו יכולים לחוקק דבר מסויים, אבל אנו לא נוכל לראות למעשה את הלבוש הסופי עד שהשר לא יניח תיקון לצו.

גדעון סער: אבל, אם אינני טועה, ותתקן אותי היועצת המשפטית, התיקון לצו יכול לבוא אך ורק באמצעות ההסמכה הכללית שבפקודת המכס.

אתי בנדלר: כן, התיקון של חוק המכס.

גדעון סער: אני חושב שיש שני ליקויים בנוסח המוצע של הצו.

גדעון סער: דבר אחד זה הסכום.

גדעון סער: סכום של מליון שקל הוא סכום מאד מזערי.

גדעון סער: הרשות רשאית לברר או להבהיר מדוע היא רואה בסכום של מליון שקל דבר מספק ועד כמה היא מוכנה להגדיל את הסכום הזה.

גדעון סער: אינני מדבר על סכומים דו-ספרתיים ותלת-ספרתיים, אבל צריך להגדיל את הסכום של מליון שקל, שבוודאי היום אנו יודעים שיש וקיימות תרומות הומניטריות בסך הרבה יותר משמעותי מזה.

גדעון סער: הנקודה השניה, שאני רוצה להבין, היא זו שברישא, שמתנה את כל המהלך בכך "שרשימת הטובין וכמויותיהם אושרו לפני הייבוא על-ידי המנהל".

גדעון סער: בעצם, הדירקטיבה הכללית שניתנת בצו ניתנת לעקיפה בכל מקרה ספציפי ע"י השר.

גדעון סער: לכן, הייתי מבקש נוסח שהוא נוסח אשר מאפשר או לא מאפשר שיקול דעת לשר בהתקיים אותם תנאים שהרשות עצמה מדברת עליהם.

גדעון סער: יש כמובן את שאלת הסוגים, ואניח לאנשים שעוסקים בזה, שבוודאי יעירו במהלך הדיון, להתייחס לסוגי הטובין הרלוונטיים.

גדעון סער: אני שואל את היועצת המשפטית: האם יש דרך להתגבר על המכשלה שאותה היא הציגה, לדוגמא, ע"י איזה שהוא פיצול של הצעת החוק או משהו שישאיר לנו פה בקנה כדור או איזו שהיא תחמושת למקרה שהסיכום לא יקויים - דבר שלא ניתן להעלותו על הדעת.

גדעון סער: כלומר, זה יכול להיות רק במדינות עולם שלישי, ונציגת רשות המסים אמרה שאיננו.

גדעון סער: אבל, נניח שבמקרה הזה נציגת רשות המסים טעתה והסיכום לא יכובד ע"י הרשות המבצעת, שזה דבר שאופייני ודאי לא למדינות העולם הראשון.

גדעון סער: האם אנו יכולים לנקוט באיזה שהוא מהלך למשל של פיצול ההצעה לשניים, קידום ההצעה על-פי הנוסח המוסכם, הותרת הנוסח הלא מוסכם בידי הוועדה למצב דברים כפי שתיארתי?

אתי בנדלר: האמת היא שכל ההצעה שלך מתייחסת לתיקון סעיף 1.

אתי בנדלר: לכן, אינני רואה מה ניתן לפצל כאן.

גדעון סער: אפשר לפצל אפילו שורה אחת.

גלעד ארדן: אפשר להוסיף את הסעיף שמציעה רשות המסים של מוסד ציבורי וכו'.

גלעד ארדן: הרי לזה הם מסכימים.

גלעד ארדן: ואז, לבקש לפצל את סעיף 1.

אתי בנדלר: מפצלים את הצעת החוק כפי שהוגשה.

אתי בנדלר: עכשיו, יש הצעה אחרת, ואותה אתה מציע לפצל.

גלעד ארדן: למה?

גלעד ארדן: האם אינני יכול בדיון לקריאה ראשונה להוסיף?

גדעון סער: לכאורה, אני יכול לאשר נוסח עכשיו, ואחרי שניה לפצל אותו.

גלעד ארדן: כן.

גלעד ארדן: למה לא?

אתי בנדלר: ודאי.

אתי בנדלר: אפשר לפצל אחרי הקריאה הראשונה.

לאה ורון: לא.

לאה ורון: הוא אמר: אחרי שניה.

לאה ורון: כלומר, לאשר קודם את הנוסח, ומייד לאחר אישור הנוסח להציע לפצל.

גלעד ארדן: הוא לא אמר: אחרי קריאה שניה.

גלעד ארדן: הוא אמר: אחרי שתחלוף שניה.

גדעון סער: או שהאוצר יסכים שנעשה את הדבר הבא, ואני מציע הצעה אלטרנטיבית: אנו נעביר הצעת חוק בשתי חלופות בהסכמה.

גדעון סער: חלופה א' על-פי ההצעה המקורית, וחלופה ב' על-פי הצעת האוצר.

גדעון סער: אני אתחייב שאני בכנס החורף אינני מתכוון לקדם את הצעת החוק לקריאה שניה וקריאה שלישית על מנת לאפשר לשר האוצר לפרסם צו בהתאם לתיקון שיעבור בקריאה הראשונה.

אתי בנדלר: שר לא יוכל- - -

גדעון סער: נכון.

גדעון סער: הוא יכול רק אחרי קריאה שניה וקריאה שלישית.

אתי בנדלר: בדיוק כך.

אתי בנדלר: יש משהו שאני רוצה לבדוק.

גדעון סער: יש לי משפט שאני נוהג תמיד לומר אותו לעוזריי, ויש לי מידה של חוסר נוחות להגידו לךְ.

גדעון סער: לכן, נניח שאני אומר אותו ליושב ראש הוועדה: יש אמרה שמיוחסת למשה דיין המנוח שהיה אומר לעוזריו ולאנשיו "אל תבואו אלי עם הבעיות.

גדעון סער: תבואו אלי עם פתרונות".

גדעון סער: אני מבין שיש בעיה.

גדעון סער: איך אנו פותרים אותה?

אתי בנדלר: לא זה מה שתימרץ אותי לנסות למצוא פתרון.

גדעון סער: זה משפט יפה מאד, ולא רציתי שהפרוטוקול יוותר עליו.

אתי בנדלר: אפשר לפצל גם נושא ולא רק סעיף.

אתי בנדלר: תכף אמצא זאת, ואראה אם אני צודקת.

אתי בנדלר: גברת ויינברגר, אתם לא מציעים בכלל לתת פטור לתרומת מזון, נכון?

איריס ויינברגר: נכון.

איריס ויינברגר: זה בגלל בעיות של חוקיות ייבוא של בריאות הציבור.

אתי בנדלר: ההצעה כאן מתייחסת גם לתרומת מזון.

שי דותן: ההצעה מדברת על סיוע הומניטרי.

אתי בנדלר: אני אמצא את הסעיף, ואז אולי זה יאפשר פיצול.

גלעד ארדן: מה הקשר לבריאות הציבור?

גלעד ארדן: אף אחד לא אמר שהיא לא צריכה לעבור את הבדיקות הקפדניות, כפי שאנו מכירים מכתב האישום האחרון והשביתה האיטלקית שבאה אחריו, שעובר כל מוצר מזון.

איריס ויינברגר: ברור שזה יצטרך לעבור בדיקות, אבל אז התוצאה היא שיש איזו שהיא תרומה ששוכבת בנמל ויש לזה את ההשלכות של זה.

איריס ויינברגר: מעבר לזה, צריך לזכור שבנושא מזון יש גם ייצור מקומי של מזון.

איריס ויינברגר: ל"אוסם" שמייצרים פה אנו לא נותנים פטור ממע"מ.

גלעד ארדן: זה רלוונטי על כל מוצר ולא רק על מזון.

איריס ויינברגר: זה מה שאמרתי.

איריס ויינברגר: ניסינו בהצעה שלנו- - -

גלעד ארדן: איפה התאחדות התעשיינים?

גלעד ארדן: האם אתם נלחמים את מלחמתם ואותם זה לא מעניין?

גלעד ארדן: האם הם לא מבינים את האיום הגדול על התעשיה הישראלית בגל התרומות הענק הזה שעתיד להגיע ולסכן את התעשיה כחול-לבן?

לאה ורון: התאחדות התעשיינים לא הוזמנו לדיון.

גלעד ארדן: אבל, הם מודעים להצעה.

גלעד ארדן: שוחחתי איתם.

איריס ויינברגר: אני גם מוכנה לשוחח אִתם.

גלעד ארדן: לא איתם ישירות, אלא עם אנשים שמייצגים אותם.

ירון סוקולוב: הם יתרמו דרך המפעלים שלהם שנמצאים בחו"ל.

גלעד ארדן: משרד התמ"ת כן הוזמן לדיון היום.

גלעד ארדן: האם נציג שלו נמצא כאן?

לאה ורון: לא.

לאה ורון: נציגת משרד התמ"ת מסרה שאין להם נציגים לדיון.

גלעד ארדן: ההצעה של חבר-הכנסת סער לא חדשה בשוק, והיא מתנהלת כבר חצי שנה.

גדעון סער: לא קידמת אותה במהירות.

גדעון סער: זה נראה לך כמו חצי שנה, אבל חלף זמן רב.

גלעד ארדן: אני זוכר שלאור בקשת המציע לא קיימתי הצבעות על ההצעה.

גדעון סער: ניסיתי להגיע להבנה עם האוצר עקב האופי הפשרני והמקולקל שלי.

גדעון סער: כמה אתה יכול לגנות אותי על התכונה האנושית הזאת להגיע לפשרה?

לאה ורון: זה נמצא על סדר-היום פה, וביקשו לדחות זאת.

גלעד ארדן: בסדר.

גלעד ארדן: אז, זו עוד הכפשה של היושב ראש.

גלעד ארדן: העור שלי כבר עבה.

גלעד ארדן: גברתי, מהי המניעה שיש לוועדה להוסיף תוספת לחוק את הסעיף שמציע האוצר, ואז לבקש מהמליאה לפצל את הצעת החוק?

אתי בנדלר: בעניין חלוקת הצעת חוק לפני הדיון המוקדם, יש את סעיף 138(ב1) לתקנון הכנסת.

גלעד ארדן: אנו לפני קריאה ראשונה.

אתי בנדלר: סליחה.

אתי בנדלר: התכוונתי לומר: לפני הקריאה הראשונה.

אתי בנדלר: בשעה כזו כבר מותר לי לגמגם.

גדעון סער: אם יש צורך להגן עליכם מפני האופן בו מעביד אתכם יושב-ראש הוועדה, אשמח להושיט לכם סיוע.

אתי בנדלר: אנו נהנים מכל דקה.

גלעד ארדן: אדוני לא הגיע לטקס חילופי היושב-ראש האחרון.

גדעון סער: צר לי.

גדעון סער: את מה שהיה לי לומר לגבי המועד שנקבע לטקס הודעתי.

גדעון סער: באותם רגעים שחגגתם ואת התמונות יכולנו לראות יום אחרי באחד העיתונים הנפוצים, אני עמלתי להשיג רוב לחוק המטפלות ולהארכת חופשת הלידה.

גדעון סער: ה-multi-tasking הזה קצת קשה לי.

לאה ורון: זה התחיל בשעה 10:30.

גדעון סער: אבל, המליאה התחילה בשעה 11:00.

גדעון סער: איך אקבל קולות?

אתי בנדלר: אני חייבת לצאת עוד עשר דקות.

גלעד ארדן: היועצת המשפטית של הוועדה תצטרך לעזוב אותנו בקרוב.

אתי בנדלר: סעיף 138(ב1) לתקנון הכנסת דן בחלוקת הצעת חוק אחרי הדיון המוקדם ולפני הקריאה הראשונה: "הוועדה רשאית בכל עת, על-פי יוזמתה, להביא לפני הכנסת הצעה שהכנסת תרשה לחלק הצעת חוק שהועברה לוועדה לשתי הצעות חוק או יותר ולהביאן כהצעות חוק נפרדות לקריאה ראשונה".

אתי בנדלר: דהיינו, אפשר לחלק הצעת חוק, ובזה אין רבותא וכאן אין שום הערת שוליים.

אתי בנדלר: בסעיף 121 לתקנון הכנסת, הדן בחלוקת הצעת חוק לאחר הקריאה הראשונה, נאמר: "הוועדה רשאית בכל עת, על-פי יוזמתה, להביא לפני הכנסת הצעה שהכנסת תרשה לדון ולהביא לפניה רק חלק מחוק שהועבר לוועדה; הצעה כזאת תיחשב כקריאה ראשונה חדשה של חלק בחוק".

אתי בנדלר: דהיינו, שוב, אפשרות לחלוקת הצעת חוק בשלב אחר.

אתי בנדלר: כאן יש הערת שוליים שאומרת: "הוראות סעיף 121 מאפשרת למליאת הכנסת להרשות להביא לפניה חלק מהצעת חוק לקריאה שניה ולקריאה שלישית לא רק בדרך של פיצול לפי סעיפי הצעת החוק לא גם בחלוקה מהותית, בין לפי הנושאים בהם דנה הצעת החוק, ובין לפי תקופות אליהן מתייחסת הצעת החוק וגו'".

אתי בנדלר: דהיינו, כאן לעניין סעיף 121 ועדת הכנסת דנה והחליטה בפרשנות של אותו סעיף שאפשרית גם חלוקה לפי נושאים.

אתי בנדלר: לו הייתי מיישמת פרשנות כזו לעניין סעיף 138(ב1), הייתי אומרת שגם כאן אנו יכולים לעשות חלוקה לפי נושאים, דהיינו הצעת חוק אחת שדנה בפטור ממסים עקיפים למוצרי הלבשה והנעלה, והצעת חוק אחרת הבאה לפטור ממסים עקיפים למזון.

אתי בנדלר: זה יאפשר חלוקה מהותית.

אתי בנדלר: יש בכך סיכון, כי לגבי הסעיף הזה עדיין אין החלטה חד-משמעית של ועדת הכנסת.

אתי בנדלר: זו החלוקה היחידה שאפשר לבצע.

גדעון סער: זה לא סוג החלוקה שאנו מדברים עליו כרגע.

גדעון סער: דיברנו על חלוקה בין הצעת האוצר לבין ההצעה שלנו.

אתי בנדלר: ההצעה שלך תחולק לשניים: הצעה אחת המתייחסת לפטור למזון, והצעה אחרת הדנה בפטור להלבשה ולהנעלה.

אתי בנדלר: הצעת החוק הדנה בהלבשה והנעלה תלך בכיוון שהציעה רשות המסים.

גדעון סער: אם, נניח, רשות המסים לא תקיים את דברה, אני אשאר עם הצעת חוק אבל אז אני אוכל לתקן אותה בקריאה שניה ובקריאה שלישית.

אתי בנדלר: לא.

אתי בנדלר: אפשר עוד לקריאה הראשונה.

אתי בנדלר: אנו לא נפרסם בשלב ראשון את החלק שדן בפטור למזון.

גלעד ארדן: יהיה לך קצה חוט שתוכל להרחיבו אחר כך מחדש, אם הם לא יעמדו בזה.

גדעון סער: קודם כל, יש לנו פתרון.

אתי בנדלר: זה פתרון חלקי, כי אני אומרת זאת בהסתייגות שהפרשנות של ועדת הכנסת ניתנה לגבי חלוקת הצעת חוק לאחר קריאה ראשונה.

אתי בנדלר: אני מסתמכת עליה לעניין חלוקה לפני הקריאה הראשונה, ויש בזה איזה שהוא סיכון מסויים.

גדעון סער: מה יכול להיות הסיכון?

גדעון סער: הרי אנו יושבים בוועדה.

אתי בנדלר: הייתי חייבת לשים את הדברים לפניכם.

גדעון סער: אני מציע שנלבן ונראה קודם אם אנו יכולים להגיע לסיכום עם האוצר, ואז נראה האם יש לנו טעם ללכת לטכניקת הפיצול.

גלעד ארדן: אדוני, האוצר הציג את עמדתו.

גדעון סער: הערתי הערות מסויימות, אשר השאלה האם אני מוכן ללכת לפיצול כדי ללכת למסלול הכניעה--

גלעד ארדן: פשרה.

גדעון סער: --מותנית בעמדת האוצר לגבי העלאת הסכום ולגבי נושא האישור ע"י המנהל, ויעלה פה גם עניין של סוגים.

גדעון סער: אולי בסוף האוצר יתייחס כדי לראות האם אנו יכולים להתפשר או שזה ראה וקדש.

גלעד ארדן: האם מישהו מהמוזמנים רצה עוד להעיר משהו לגבי סוג הטובין או הסכום?

כלב מאיירס: אני עורך-הדין כלב מאיירס.

כלב מאיירס: בכלל לגבי ההצעה של רשות המסים, יש פה כמה עניינים.

כלב מאיירס: דיברנו על שיקול הדעת שרוצים להשאיר בעצם בידי המנהל, ואני חושב שזה הנושא הכי בעייתי כי זה בעצם מרוקן את זה מתוכן.

גלעד ארדן: האם "המנהל" כאן זה מנהל רשות המסים?

איריס ויינברגר: מנהל רשות המסים.

גלעד ארדן: אני לא מבין מהם השיקולים שהוא שוקל פה.

גלעד ארדן: מה זה "רשימת הטובין וכמויותיהם אושרו לפני הייבוא"?

איריס ויינברגר: הרעיון הוא יותר פיקוח.

איריס ויינברגר: לא לשקול האם לאשר או לא, אלא לפקח על מה שיובא כדי שאפשר יהיה גם לפקח אחר כך למי זה יועבר וכו'.

גלעד ארדן: הסבירי את התהליך.

גלעד ארדן: מוסד ציבורי רוצה להביא טובין במסגרת הסעיף הזה.

גלעד ארדן: הוא פונה לרשות המסים ואומר: "אני מבקש לקבל פטור על טובין מסוג X בהיקף שווי כזה וכזה".

גלעד ארדן: מה קורה עכשיו?

איריס ויינברגר: הוא יתן לנו רשימה של הציוד הרפואי, למשל, אם זה מכשיר אולטרסאונד ואם זה מכשיר אחר, ואת הכמויות.

איריס ויינברגר: אנו נבדוק שזה סביר, שזה באמת עומד בתנאים.

גלעד ארדן: מה זה "סביר"?

גלעד ארדן: נניח לרגע שמה שכתוב פה זה מה שיהיה בסוף.

גלעד ארדן: כתוב: מכסימום שלושה משלוחים ומכסימום ערך.

גלעד ארדן: מה זה פו"ב?

איריס ויינברגר: הכוונה היא לערך שלא כולל הובלה וביטוח, כלומר הערך של הטובין עצמם.

גלעד ארדן: הבנתי.

גלעד ארדן: האם שלהם הוא לפי ערך הקנייה או לפי ערך שוק?

גלעד ארדן: את מדברת על דברים משומשים.

איריס ויינברגר: ברגע שאין קנייה, זה ערך שוק.

איריס ויינברגר: זה מחיר שוק.

גלעד ארדן: כל עוד ערך השוק שלהם לא מעל מליון שקל וזה לא מעל שלושה משלוחים, וזה נכנס לציוד רפואי או לציוד לנכים או הנעלה - בזה אין שיקול דעת למנהל והוא חייב לאשר את זה.

איריס ויינברגר: נכון.

גלעד ארדן: האם נחה דעתךָ בעניין הזה?

כלב מאיירס: אני לא חושב שהנוסח מתיישב עם מה שאתם אומרים, כי הנוסח הוא גורף לגבי כל הדברים.

איריס ויינברגר: אם אתם שמים לב, בסוף הפרט מופיעה בסוגריים המלה "מותנה".

איריס ויינברגר: משמעות "מותנה" היא שזה פרט מותנה.

איריס ויינברגר: יש הרבה פרטים כאלה בתעריף המכס, והמשמעות היא שיש פיקוח שלנו, שאנו באמת בודקים שהטובין מגיעים לאותו מוסד שביקש אותם.

כלב מאיירס: בעצם, את אומרת שציוד רפואי מותנה באישור המנהל, וזו הבעיה.

איריס ויינברגר: הוא לא מותנה.

גלעד ארדן: הוא לא מותנה.

גלעד ארדן: מדובר על האישור להביא אותו לפני הייבוא.

גלעד ארדן: הוא מגיש רשימה: "ציוד רפואי וכו' ששווה נניח 900 אלף שקל".

גלעד ארדן: המנהל בודק, ואם זו באמת הפעם השלישית בלבד שהם מבקשים ולא הרביעית ואם באמת הוא לא חולק על הערכתם וחושב שזה לא מליון אלא חמישה מיליונים, אין לו ברירה אלא לאשר את הבקשה.

גלעד ארדן: ואז, בעצם, אתם יכולים להכניס זאת לארץ.

גלעד ארדן: האם זה התהליך?

איריס ויינברגר: כן.

גלעד ארדן: הם מאשרים שזה התהליך.

איריס ויינברגר: כן.

איריס ויינברגר: אם אינני טועה, זה קיים למשל - - -

גלעד ארדן: הוא לא יכול לבוא עם איזה שהוא טיעון מסוג אחר מלבד מספר הבקשות, סוג הציוד ושווי הציוד.

יוסף זרקה: זה לא נכון.

גלעד ארדן: הם רשות המסים, ואני שואל אותם לפרוטוקול.

איריס ויינברגר: יש, למשל, נושא פטור של ציוד לכבאות.

איריס ויינברגר: יש כבר סיטואציות כאלה של ציודים שפטורים ומאשרים אותם ע"י המנהל מראש, את הרשימה, או ציוד להגנה בעבודה, אם אינני טועה.

איריס ויינברגר: יש מקרים כאלה.

איריס ויינברגר: לקחנו את הנוסח מפרטים קיימים, ממבנה קיים שיש היום בתעריף.

איריס ויינברגר: זה עובד כך.

אתי בנדלר: אכן יש את המלה "מותנה", וזה מוגדר בצו תעריף המכס והפטורים ממס קניה על טובין: "'מותנה' - על טובין המסוּוגים לפי פרט שלידו מלה זו ניתן פטור מלא או חלקי או נקבע שהוא מכס או מס קניה מיוחדים רק אם נתקיימו כל תנאי הפרט וכל עוד הם מתקיימים; לעניין הגדרה זו, 'פרט' - לרבות פרט משנה".

אתי בנדלר: אכן צריכים לבדוק את זה מראש, וזה קיים הרבה מאד בצו.

אתי בנדלר: אבל, לְמה צריכים את המלים "ובלבד שרשימת הטובין וכמויותיהם אושרו לפני היבוא על-ידי המנהל"?

איריס ויינברגר: אמרתי: לצורך הפיקוח.

אתי בנדלר: אם זה בלאו הכי מותנה, בשביל מה צריך זאת?

דובר: זה מותנה בלאו הכי.

דובר: לא צריך את זה.

אתי בנדלר: זה לא כפל.

אתי בנדלר: זה ברחל בתך הקטנה.

איריס ויינברגר: ה"מותנה" לסגור בדיעבד.

איריס ויינברגר: הרשימה מאושרת מראש, כי בסך-הכל מביאים מכולה, ואנו לא בודקים כל מכולה - - -

גלעד ארדן: אני מבין מה הם אומרים.

גלעד ארדן: מה שעלול לקרות הוא שקודם יכניסו זאת לארץ.

גלעד ארדן: זה גם יצמצם להם נזקים, כלומר שיהיה גם להם ברור מראש שצריך לקבל מראש את האישור.

גלעד ארדן: כתוב מתי הוא צריך לתת לך את האישור, אבל אומרים: "תבקש את זה".

גלעד ארדן: אל תכניס ותציב את זה כעובדה מוגמרת, כי אתה עלול להיות ניזוק אחר כך.

אתי בנדלר: להבנתי, אפשר להסתפק- - -

כלב מאיירס: הרעיון הזה בסדר, אבל הניסוח, כפי שהוא מוגש היום, אומר משהו אחר.

כלב מאיירס: הוא אומר שיש שני שלבים: אל"ף - המנהל מאשר את המשלוח, ובי"ת- המשלוח עומד בתנאים האלה והוא מותנה.

כלב מאיירס: אם היה כתוב שכל מה שמנהל צריך לבדוק זה באמת עניין של פיקוח- - -

גלעד ארדן: תרשה לרגע לייעל את הדיון, כי על היועצת המשפטית לצאת ואני רוצה להגיע פה לתוצאה.

גלעד ארדן: אנו לא דנים בצו היום להצבעה.

גלעד ארדן: אם המטרה היא ברורה, כלומר אין פה מחלוקת על המהות, אפשר לחשוב על הניסוח הסופי עד לקריאה השניה והקריאה השלישית בעניין הזה, ולא צריך לעשות עכשיו את הליבון שלו.

גלעד ארדן: בוא וננסה לגמור את הדברים ולראות האם יש פשרה או אין.

גדעון סער: השאלה היא האם יש נכונות להתגמש בעניין הסכום.

כלב מאיירס: הסכומים והתחומים.

גלעד ארדן: תגידו מה אתם חושבים שצריך, ואז נשמע מהי התייחסות רשות המסים.

כלב מאיירס: אני מדבר כאדם שמייצג הרבה מאד גופים שמביאים תרומות מחו"ל.

כלב מאיירס: המקרה האחרון, בו היינו צריכים לפנות למשרד האוצר והממונה על רשות המסים כדי לקבל פטור מיוחד, היה אחרי מלחמת לבנון השניה.

כלב מאיירס: פתאום יש קטסטרופה וצריכים לייבא לפה כמויות.

כלב מאיירס: יש דברים שאנו יודעים מראש שאנו צריכים שלא יפלו ברשימה הזאת במצב של קטסטרופה של מלחמה או איזה שהוא אסון טבע.

כלב מאיירס: הדבר הבולט לי הוא ציוד בית ומוצרי בית.

כלב מאיירס: אני יודע שבמשלחת הגדולה הזאת שהגיעה אחרי המלחמה הביאו דברים כמו בלטות, רעפים לגגות ודברים כאלה.

גדעון סער: זה לא נראה ציוד הומניטרי.

גדעון סער: כל דבר יכול להיות הומניטרי.

גדעון סער: קשה לראות ברעפים לגגות ובלטות משהו הומניטרי.

גלעד ארדן: עורך-הדין מאיירס, רצוי שהמדינה תטפל בשיקום הבתים שנפגעים מטילים, ולא נחכה לתרומות בעניין הזה.

גלעד ארדן: זה נראה, לי קצת בעייתי.

כלב מאיירס: אני לא חושב.

כלב מאיירס: אם אדם חי מתחת לקו העוני והוא לא יכול לרכוש ציוד רפואי או ציוד לנכים, יתכן שהוא גם לא יוכל לרכוש תנורים וכל מיני ציודי בית אחרים.

כלב מאיירס: אני חושב שראוי להוסיף משהו לגבי ציוד בית.

כלב מאיירס: הדבר האחרון הוא לגבי הלבשה והנעלה משומשים.

כלב מאיירס: אינני רואה למה זה צריך להיות משומשים.

כלב מאיירס: נניח, שהייתם כותבים: עודפים.

גלעד ארדן: זו בעיה שהציקה גם לי.

גלעד ארדן: זה כאילו מסווג אותם, חד-משמעית, כאומללים.

דובר: סטיגמה.

גלעד ארדן: אולי גם הציוד לנכים יהיה משומש?

איריס ויינברגר: חס וחלילה.

גלעד ארדן: למה "חס וחלילה"?

גלעד ארדן: היום משכירים עגלות משומשות לנכים.

גלעד ארדן: למה לא תַתנו גם את זה?

גלעד ארדן: את אומרת שפחדתם.

איריס ויינברגר: לא.

איריס ויינברגר: החשש הוא מהזליגה לשוק.

איריס ויינברגר: אנו רואים היום, ובמשך שנים רואים זאת, שיש ניצול לרעה ע"י גורמים עברייניים של עולים ותיירים.

גלעד ארדן: אי-אפשר לאחוז במקל משני קצותיו.

גלעד ארדן: אתם התניתם בתיקון חקיקה שמדובר במוסד ציבורי שמטרתו סעד ובריאות בלבד.

גלעד ארדן: יש רשם עמותות, ואם אתם חושבים שהעמותה הזאת היא לא סעד או בריאות בלבד ויש לכם מידע כזה, תפנו לרשם העמותות, ואז תיפתח חקירה ויעמדו אנשים לדין.

מיכל כפרי-ירדני: בדיוק.

גלעד ארדן: אתם גם מבקשים שהיא תהיה פועלת לפחות שלוש שנים.

גלעד ארדן: אני חושב שאם זה החשש שלכם, זה עונה על החשש הזה.

גלעד ארדן: כדי שנגיע לכאן לפשרה, אני לא חושב שצריך לקבל נושא של ציוד לבניין ומבנים וכו'.

גלעד ארדן: מצד שני, אני מבקש שתרדו מנושא משומשים בהנעלה ובהלבשה, ולא נבקש להרחיב מעבר לזה.

גלעד ארדן: וזאת, אלא אם כן נשמע כאן משהו אחר.

ניר קמחי: מה עם כלי בית בסיסיים כמו מגבות, מצעים ושמיכות.

ניר קמחי: האם מגבות זה הלבשה?

כלב מאיירס: תורמים כל הזמן חיתולים.

כלב מאיירס: האם זו הלבשה?

כלב מאיירס: אני לא יודע.

איריס ויינברגר: אפשר לומר שחיתולים זה הלבשה.

איריס ויינברגר: הם גם לא יהיו משומשים.

גדעון סער: בטח שחיתולים זה גם הלבשה.

יוסף זרקה: לפני חודש הבאתי קונטיינר של מיטות משומשות, ציוד רפואי, כסאות גלגלים משומשים, ועד היום זה במכס ואי-אפשר לאשר את זה.

גלעד ארדן: אדוני, החוק עדיין לא עבר.

גלעד ארדן: אנו עדיין דנים בחוק שעדיין לא נכנס לתוקף.

יוסף זרקה: אתם מדברים על נושא משומשים.

יוסף זרקה: זה משומש, ועדיין אי-אפשר לשחרר זאת.

יוסף זרקה: מה אני חייב לעשות?

יוסף זרקה: - ללכת נגד החוק, כלומר לעשות זאת כעסקים.

יוסף זרקה: אבל, אלה תרומות.

גלעד ארדן: מה אדוני עושה כרגע?

גלעד ארדן: האם אתה מנסה לשכנע אותנו בחוק?

גלעד ארדן: הם כבר השתכנעו שיש רוב בוועדה, ולכן הם הסכימו לאיזו שהיא הצעת פשרה.

גלעד ארדן: מה אדוני כרגע רוצה?

יוסף זרקה: זה נכון, אבל יש כל מיני בעיות.

יוסף זרקה: זה לא רק מזון או בגדים.

גלעד ארדן: אבל, אתה נתת דוגמאות שנכללות פה בחוק.

גלעד ארדן: אמרת "מיטות", והשאלה היא האם אלה מיטות לבית-חולים.

יוסף זרקה: זה לבית-חולים.

גלעד ארדן: אם כך, זהו ציוד רפואי.

יוסף זרקה: נכון.

גלעד ארדן: כתוב כאן "ציוד לנכים...

גלעד ארדן: שאינו עגלות נכים".

גלעד ארדן: מה זאת אומרת?

איריס ויינברגר: למעט רכב מנועי.

איריס ויינברגר: עגלות נכים - כן, אבל עגלת נכים היא גם רכב מנועי בפקודת התעבורה.

שי דותן: עגלת הנכים ממועט מהרכב המנועי.

איריס ויינברגר: איננו מעוניינים בכך שיהיה אפשר לייבא במסגרת הזאת רכב מנועי.

גלעד ארדן: עגלות בלי מנוע - כן.

איריס ויינברגר: גם עגלות עם מנוע, אם אלה עגלות נכים.

גלעד ארדן: זה גם אפשרי.

איריס ויינברגר: אפשר.

גלעד ארדן: הנה, על-פי מה שהם מוכנים, גם זה יהיה אפשרי.

יוסף זרקה: מה לגבי רכבים: אמבולנסים וכו'?

כלב מאיירס: הם לא רוצים אמבולנסים.

גלעד ארדן: לא.

איריס ויינברגר: למד"א יש היום כבר.

יוסף זרקה: יש חוק לתיירים ולרבנים וגם לנוצרים, שכתייר וכרב זר, אתה יכול להביא ולהשתמש ברכב זר בארץ.

יוסף זרקה: למה לא לעשות אותו דבר עם עמותות שפועלות בארץ והן צריכות רכבים, אמבולנסים?

יוסף זרקה: ארגון בצרפת עשה דינר וקיבל כסף לקנות את האמבולנס.

יוסף זרקה: הוא שלח את האמבולנס, אך בסוף הוא עשה דינר נוסף כדי לקבל כסף לשם תשלום למכס.

גלעד ארדן: החוק הוא של חבר-הכנסת סער , והוא יחליט מהי עמדתו הסופית.

גלעד ארדן: עם כל הכבוד, אני חושב ששווה לצאת לדרך עם ההצעה הזאת, וייאמרו כאן הסכומים.

גלעד ארדן: מעבר לזה, אם רוצים מאד לעזור לעמותה כזו, לא חייבים דוקא לגייס ולקנות לה את האמבולנס.

גלעד ארדן: אז, אפשר לגייס לה את הציוד הרפואי, ואת האמבולנס היא תקנה בכוחות עצמה.

גלעד ארדן: אבל, אני יכול להבין את החשש לפתח לכל מיני דברים אחרים שזה יכול להביא, בעיקר כשמדובר על כלִי רכב שיכולים להיות לו עוד הרבה מאד שימושים חוץ מהשימוש שלו עצמו.

גלעד ארדן: אינני מעריך שיש הרבה מה לעשות עם עגלת נכים מלבד השימוש המקורי שלה.

יוסף זרקה: יש מודל שקיים כבר לתיירים.

יוסף זרקה: יש מסגרת טובה מאד, ואפשר לבדוק כל הזמן אם הוא מוכר את זה למישהו פרטי ישראלי.

גלעד ארדן: זה לא קשור למכירה.

גלעד ארדן: הוא לא צריך למכור את זה.

יוסף זרקה: אני מדבר גם החשש של האוצר.

כלב מאיירס: אם נחזור לעניין הסוגים, לגבי עניין המשומשים לדעתי אין שום הגיון לתת ציוד רפואי וציוד נכים חדש ונעליים והלבשה - זה צריך להיות משומש.

גלעד ארדן: אני מסכים איתך.

כלב מאיירס: דבר נוסף - אני לא רואה למה מוציאים מפה את נושא המזון.

כלב מאיירס: כאשר יש משבר עולמי של אורז, למשל, ויש פה אנשים בארץ שלא יכולים לקנות אורז, לחם ודברים בסיסיים מאד, למה אי-אפשר לייבא את הדברים האלה ונחלק אותם?

שי דותן: הסיבה היא שזה לא עתיר מס, ואלה דברים שהם יותר עתירי מס כמו ציוד רפואי.

שי דותן: עם כל הכבוד, בסך-הכל, מזון הוא לא עתיר מס, ומצד שני איננו רוצים גם לפגוע בתעשייה המקומית.

שי דותן: צריך למצוא את קו האיזון.

כלב מאיירס: מה זאת אומרת "עתיר מס"?

כלב מאיירס: מע"מ זה 15.5%.

שי דותן: נכון, אבל יש הבדל אם אתה מייבא ציוד רפואי שבדרך-כלל הוא יקר יותר או ערכו גבוה יותר לעומת מוצרי מזון כמו אורז.

גלעד ארדן: כלב מאיירס, אם יש משבר מזון או בצורת, אם מושג תיקון החקיקה הראשית שמוסד ציבורי שמטרתו היא סעד או בריאות, אז בריאות - מי שסובל מתת-תזונה צריך לאכול.

גלעד ארדן: באותו זמן יהיה לחץ ציבורי שצריך להרחיב את זה למזון, ואז שר האוצר יוכל להוסיף בצו תעריף המכס, והוא אפילו לא צריך אישור כנסת, גם את עניין המזון.

גלעד ארדן: אבל, הם שואלים למה מראש לעשות זאת מעכשיו.

גלעד ארדן: כרגע, אין פה איזו שהיא מכת מדינה בנושא הזה.

כלב מאיירס: אני חושב שכמות האנשים שצריכים מזון היום שווה לכמות האנשים שצריכים ציוד רפואי, ציוד לנכים והלבשה והנעלה.

גלעד ארדן: זה נראה לי יותר מבזה לאסוף מזון למען חלוקתו במדינת ישראל מאשר עניינים שהם ציוד רפואי, ציוד לנכים, הלבשה והנעלה.

ניר קמחי: זה לא לאסוף.

ניר קמחי: זה מה שמציעים לך לקבל.

גלעד ארדן: לפעמים, לאנשים יש הרבה ילדים וידם אינה משגת.

גלעד ארדן: תחשוב איך זה נראה.

כלב מאיירס: זה שקשה למדינה שלנו להודות בכך שיש אנשים רעבים זה באמת קשה.

גלעד ארדן: הייתי אתמול בכנס שאמרו שהמפלגה שלי אחראית על כך שאנשים רעבים.

גדעון סער: אל תערב נושאים פוליטיים בממלכתיים.

גדעון סער: היינו בכנס ושמענו דברים, אבל פה אנו בוועדת כנסת.

גדעון סער: דרך אגב, מה הבעיה שלכם עם מזון?

גדעון סער: מה מפריע לכם?

גדעון סער: האם תוכלי לחדד זאת למישהו שכנראה לא מצליח להבין?

איריס ויינברגר: אמר שי דותן, שאנו חושבים שהערך של המזון הוא לא ערך גבוה, ולכן הסכומים, לצורך המע"מ, הם לא סכומים גבוהים.

איריס ויינברגר: יש כאן עניין של חוקיות ייבוא, של בדיקה, ואז עלול להיות מצב של מכולות שנשארות בנמל וכו', וזה נראה לנו לא נכון במיוחד כאשר יש בעיה במזון.

איריס ויינברגר: יש הרבה בעיות במזון.

ניר קמחי: זה מזון יבש.

איריס ויינברגר: הדבר הנוסף הוא הנושא שיש ייצור מקומי של מזון.

איריס ויינברגר: יש ייצור מקומי של מזון.

איריס ויינברגר: אתה גם מדבר על מזון, ואני מניחה שלא מדובר על כך שיובא צובר של אורז, מכולה שלמה, ופה יחלקו את זה לשקים.

איריס ויינברגר: מדובר פה על דברים שיביאו לפה כדי לתת לצרכן הסופי, וכך אני מניחה.

איריס ויינברגר: שוב, יש מפעלים בארץ שעוסקים בזה.

איריס ויינברגר: יש מכירה בארץ.

גלעד ארדן: זה נכון על כל דבר.

איריס ויינברגר: למשל, אספר מקרה שהיה: אונר"א ייבאה אבקת חלב בפטור בהתאם להסכמים בין-לאומיים, ואחר כך אבקת החלב היתה בשווקים בארץ ונתפסה.

גלעד ארדן: אי-אפשר לחזור כל פעם לטיעון הזה, כי ברגע שעשיתם את הסייגים זה חל על כל תחום.

גלעד ארדן: אי-אפשר לחבר לפחד הזה תחום שאינכם רוצים, ולגבי תחום שאתם מוכנים אליו אין את החשש הזה.

גלעד ארדן: אם יש חשש, הוא קיים תמיד.

גלעד ארדן: אני רוצה לקדם את הדיון.

גלעד ארדן: הרשי לי לשאול אותך: האם בכלל יש לך סמכות לחרוג גם מהדברים שכתובים כאן?

איריס ויינברגר: מבחינת גם הסמכות וגם החריגה- - -

גלעד ארדן: מבחינת מר סופר.

גלעד ארדן: מהו הסכום שניתן להגדיל?

גלעד ארדן: האם אפשר להגדיל את זה לשלושה מליון שקל?

גלעד ארדן: עד לתקרה של שלושה מליון שקל?

איריס ויינברגר: האם אתה יכול להגדיל?

שי דותן: האם אפשר רגע לשוחח בחוץ עם בועז סופר?

גלעד ארדן: כן, תיגש ותחזור חזרה.

איריס ויינברגר: לגבי העניין הזה, אם כך, אז מדובר על קידום ההצעה שלנו.

גלעד ארדן: תגיד לו שאם הוא לא יציע משהו אחר אני מצביע על הנוסח המקורי, כי אנו צריכים לסיים.

גדעון סער: אבל, למה באיומים?

גלעד ארדן: עם כל הכבוד, אני לא איש של פשרות.

גלעד ארדן: אתה צריך להכיר בכך שאנו שונים.

איריס ויינברגר: הערה - אתה צדקת קודם במה שאתה אמרת גם ביחס למזון וזה נכון לכל דבר.

איריס ויינברגר: אם יהיה צורך או משהו, ברגע שמדובר על צו זה משהו שאנו בעצם יוצרים פה בחקיקה ראשית פלטפורמה.

איריס ויינברגר: עמדת רשות המסים היא כרגע עמדה מצומצמת.

איריס ויינברגר: החיים הם דינמיים, ואי-אפשר לדעת מה יקרה בעוד שנה.

איריס ויינברגר: אנו מתחייבים על המצומצמת ולא נצמצם אותה יותר.

איריס ויינברגר: צריך שזה יהיה ברור.

גלעד ארדן: את אומרת שזה הרף המינימלי.

איריס ויינברגר: זה הרף המינימלי.

גדעון סער: אבל, אנו רוצים להרחיב.

גלעד ארדן: תשלחי עוד מישהו החוצה כדי שיגיד לבועז סופר שאת יורדת מה"משומשים" בהלבשה והנעלה.

איריס ויינברגר: זה כבר - - -

גלעד ארדן: בסדר.

גלעד ארדן: זה כבר בגדר סמכותךְ.

גלעד ארדן: אתם אלופים.

גלעד ארדן: צריך רק לזהות את העזים ומייד לבקש לרדת.

איריס ויינברגר: אני ממש מצטערת, אבל אלה לא היו עזים.

ירון סוקולוב: אני ירון סוקולוב ממנהיגות אזרחית, ארגון הגג של העמותות.

ירון סוקולוב: יש פה סוגיה מהותית.

ירון סוקולוב: ההסתייגות היא לגבי זה שמתנים שפילנתרופ או קהילה שאוספת ציוד ורוצה לשלוח, היא לא מורשית.

ירון סוקולוב: זה צריך להיות רק מלכ"ר שרשום כמלכ"ר לפי הרשויות בארץ המוצא.

גלעד ארדן: מה רע בזה?

כלב מאיירס: אני דוקא מסכים עם זה, כי פילנתרופ תמיד יכול לתרום דרך מלכ"ר או עמותה.

גלעד ארדן: בסוף לגבי מי שאוסף את זה, זה יכול להיות מאוגד בצורה של עמותה.

איריס ויינברגר: בתקופת המלחמה היו קהילות, אבל זה הגיע אחר כך דרך - - -

גלעד ארדן: אני חושב שבזה יש אינטרס של המדינה לדעת שמי ששולח את זה באמת זה לא גוף מסחרי מוסווה, וזו לא דרישה שאי-אפשר לעמוד בה.

גלעד ארדן: אם קהילה רוצה להתארגן ולאסוף, יש לנו הרבה עורכי-דין גם בנכר שקשורים לעם היהודי.

גלעד ארדן: אז ירשמו עמותה ויעשו את זה.

גלעד ארדן: אינני חושב שזה קשה.

כלב מאיירס: לגבי ציוד רפואי, השאלה היא האם אתם תהיו מוכנים להוסיף את המלים "מוצרי הגיינה --

ניר קמחי: --ומוצרי בית שזה מצעים ומגבות.

גלעד ארדן: "כלי בית" זה דבר שהוא רחב כמו כל העולם.

גלעד ארדן: אינני חושב שזה טוב.

ניר קמחי: אם כך, אולי: מוצרי צריכה ביתיים אישיים.

ניר קמחי: איך אפשר להגדיר זאת?

ניר קמחי: מדובר על מצעים, מגבות, סבונים.

גלעד ארדן: אנו עדיין לא צריכים להגדיר את זה.

גלעד ארדן: שוב, יש דברים שהם הבסיס, והם הסכום, הליך האישור והעניין של המשומשים.

גלעד ארדן: לגבי עוד פריטים, לאחר הקריאה הראשונה - הרי ממילא אנו מדברים על אישור של הצעת חוק, וזה לא ללא חקיקה - הוועדה תחזור לעסוק בזה לקראת הקריאה השניה והקריאה השלישית.

גלעד ארדן: לאט לאט ידונו בזה.

גדעון סער: האם מותר לדבר באנגלית בוועדה?

גלעד ארדן: אני לא יודע.

אתי בנדלר: היו פה לא מעט תקדימים בעניין הזה, ובדרך-כלל היה מישהו שהתנדב לתרגם.

אתי בנדלר: היו נציגים זרים שהגיעו לכאן.

אנדרי גסיורובסקי: Amen.

מיכל כפרי-ירדני: חסרה לי מאד כאן, בדברייך, כל ההתייחסות לנושא ציוד חירום.

מיכל כפרי-ירדני: אני מייצגת גוף שנקרא: הקרן להעצמת ישראל, ששם לעצמו מטרה להביא סיוע בסדר-גודל של 100 מליון דולר בשלוש השנים הקרובות.

מיכל כפרי-ירדני: לאור המלחמה, במיוחד לפי הדברים שנאמרו כאן לפני שנתיים, עמדנו באמת במבחן שאפילו הייתם מוכנים לחרוג מהכללים, אם רוצים לצייד מחסני חירום בגנרטורים, ואת דיברת קודם למשל על ציוד תקשורת, מה לגבי מכשירי קשר למשל?

מיכל כפרי-ירדני: מדובר בכל מיני דברים.

מיכל כפרי-ירדני: כלומר, חסרים המון דברים במה שאת מנית שכן היו צריכים להיכלל בתוך הקריטריונים.

שי דותן: אני רוצה להזכיר לכם שוב שזה נכון, אבל פטורים ממע"מ הם לא האמצעי להגשים זאת.

גדעון סער: האם אדוני יוכל לענות על שאלותי?

גדעון סער: יש את השאלה לגבי הסכום.

שי דותן: כן דיברתי עם בועז סופר, והחשש שלו הוא מכמויות מסחריות שייכנסו לכאן ויכולים לפגוע במסחר.

שי דותן: הוא אומר שאפשר להעלות זאת לשני מליוני שקלים מכסימום, אבל להגדיל את כמות המשלוחים, כי הוא לא רוצה שיגיעו לפה מכולות בכמויות מסחריות.

שי דותן: הוא אומר שאפשר להעלות זאת לשני מליוני שקלים ולקבוע ארבעה משלוחים במקום שלושה משלוחים.

כלב מאיירס: צריך גם להתפלל שלא יהיו אסונות טבע.

שי דותן: סליחה, אבל אתם מציגים את המדינה כאילו היא חסרת אונים ולא מסוגלת לעשות שום דבר.

מיכל כפרי-ירדני: לא.

מיכל כפרי-ירדני: היא מעוניינת בעמותות.

שי דותן: המדינה כן מסייעת וכן בנתה בתים, וזה לא אמצעי.

מיכל כפרי-ירדני: לא הבתים.

מיכל כפרי-ירדני: מדובר על ציוד.

שי דותן: מע"מ נועד לגייס כסף לדבר אחר לחלוטין.

גלעד ארדן: שאלה - בהנחה שאנו מתקדמים עם הנוסח שאתם הצעתם, העמדה שלכם במליאת הכנסת תהיה תמיכה.

גלעד ארדן: זה חשוב.

שי דותן: אני מניח שכן, אם מסכימים.

גדעון סער: ברור.

אתי בנדלר: בכל מקרה, אני צריכה עלות, אבל חשוב לי מאד לדעת שהמדינה תומכת כדי שזה לא ייחשב להצעת חוק תקציבית.

שי דותן: אני מאמין שבועז מתואם עם מי שצריך כדי להסכים על זה.

שי דותן: הוא לא סתם אומר את זה.

אתי בנדלר: אני מבקשת עלות, ואני מבקשת עמדת ממשלה.

גדעון סער: גברתי, לא צריך עלות, אם הממשלה מסכימה.

אתי בנדלר: לפי חוק יסודות התקציב, בכל מקרה אני צריכה וחייבת את העלות.

אתי בנדלר: אם הממשלה מסכימה, זה לא יהיה גם אם העלות גבוהה.

גדעון סער: ברשות היושב ראש, אני מציע להסכים על הדברים הבאים: (1) אנו מפצלים את ההצעה באופן שמצד אחד יש לנו את הנוסח המקורי, ומצד שני יש לנו את נוסח הממשלה.

אתי בנדלר: נוסח מקורי לעומת נוסח ממשלה זה לא פיצול של הצעת חוק.

אתי בנדלר: פיצול הצעת חוק זה סעיפים או נושאים.

גלעד ארדן: הוועדה תוסיף עכשיו את סעיף 2 לחוק של גדעון - את הנוסח של הממשלה, והיא תבקש - - -

אתי בנדלר: זה לא פיצול.

אתי בנדלר: אתה יכול ללכת כך תמיד.

אתי בנדלר: יש לך הצעת חוק שדנה בקירות, ואתה תגיד: "קירות וגם נעליים", ואז אני מפצלת את הנעליים.

אתי בנדלר: אבל, הצעת החוק לא דנה בכלל בזה.

גדעון סער: אם כך, גברתי, מה הפתרון?

גלעד ארדן: אם כך, לא הבנתי את הפתרון שאת הצעת.

אתי בנדלר: הצעתי לבקש מהמליאה אפשרות לפצל את הצעת החוק שלך באופן שהצעת חוק אחת תעסוק בביגוד ובהנעלה, והצעת חוק שניה - במזון.

גלעד ארדן: איפה בא לידי ביטוי הנוסח שהציעה הממשלה?

אתי בנדלר: אם המליאה תאשר את הפיצול הנושאי הזה, בהצעת החוק שדנה בביגוד ובהנעלה אני אתייחס גם לציוד רפואי ואנו נעשה את הצעת החוק שהציעו.

אתי בנדלר: כך שעניין המזון עדיין יישאר תלוי ועומד.

גדעון סער: ביגוד והנעלה וציוד רפואי כמו שמופיע - - -

אתי בנדלר: כן.

גלעד ארדן: אחר כך זה חוזר אלינו להכנה --

אתי בנדלר: --לקריאה ראשונה.

אתי בנדלר: קודם כל, אני צריכה לפצל את הפיצוי, ורק אחרי שיש לי פיצול אפשר לעשות זאת.

גדעון סער: הנוסח, שמציעה רשות המסים, לא מתייחס בכלל לקטגוריות של ביגוד וכו'.

גדעון סער: אני מדבר לא על נוסח הצו, אלא - - -

אתי בנדלר: נוסח החוק - כן.

גלעד ארדן: ברגע שיש לנו שתי פלטפורמות לעצב אותן להצעת חוק, אנו לוקחים אחת מהן ומחליפים אותה בנוסח שעכשיו אתה תגדיר את העקרונות שלה, נניח נקריא את הראשון כשהעקרונות הם: עד שני מליוני שקלים בארבעה משלוחים, הלבשה והנעלה, ציוד לנכים וציוד רפואי.

גלעד ארדן: הם יגידו "כן" לפרוטוקול, ואני אגיש בקשה לפיצול.

גלעד ארדן: זה יחזור לפה ונחליף את אחד מאלה שפוצלו בזה, ונתחיל להתקדם עם זה לקריאה שניה וקריאה שלישית ויאושר.

גלעד ארדן: אם לא יעמדו במה שאמרו, נמשיך לקדם את מה שפיצלנו.

גדעון סער: זה מקובל עלי.

גדעון סער: אני רק אומר, שזה כמובן על יסוד ההסכמה שהמגבלה תעלה לשני מליוני שקלים.

גדעון סער: לגבי הנושא של 3 או 4 משלוחים, מאחר שזה נוגע גם לצו, אני מציע שאת הנושא הזה נסגור בהמשך ביני לבין בועז סופר.

גדעון סער: כרגע זה לא דחוף להכריע בזה ברגע זה.

גדעון סער: אני אנסה לשכנע אותו ששלושה זה מספיק, והוא בטח ינסה לשכנע אותי בסופו של דבר.

גדעון סער: אני חושב שכך זה נכון להתקדם.

גלעד ארדן: טוב.

גלעד ארדן: האם מקובלים עליכם כל העקרונות שהצגתי, כלומר שמדובר בתיקון חוק המכס והבלו לפי הצעתכם, תנאי הגג, כאשר בעקבותיו, ברגע שהוא יאושר, הצו ישתנה כך שיהיה מדובר על תקרה של שני מליוני שקלים ב-3 או 4 משלוחים, כפי שייקבע בין המציע לבין בועז סופר, והטובין הם אחד הסוגים המפורטים: ציוד רפואי למעט רכב מנועי, כמו שתיארתם, ציוד לנכים והלבשה והנעלה כאשר יימחק התנאי של "משומשים".

גלעד ארדן: כמו כן, תגישו תקנות לאישור ועדת הכספים לתיקון תקנות מס ערך מוסף כפי שמפורט במסמך שהגשתם למציע.

גלעד ארדן: האם עד כאן זה מקובל עליכם?

איריס ויינברגר: כן.

גדעון סער: על אף היחס המנוכר שלו, אני מקווה שאדוני יוכל להמשיך את הדיונים לקריאה השניה והקריאה השלישית, למרות שהוא מסיים את תפקידו, כמובן בהסכמת היושב הראש הנכנס.

גלעד ארדן: אני יודע שהעיתונות בישראל מצטטת דברים בצורה מעוּותת, ולכן אין לי מושג אם אכן היושב ראש הנכנס אמר באמת שהכנסת מחוקקת את עצמה לדעת.

גלעד ארדן: אני לא יודע אם הוא אמר.

גלעד ארדן: אני לא הייתי שם.

גלעד ארדן: בהתאם לתפיסה הזאת, אינני יודע איך יהיה היישום שלה, אם הוא אכן אמר את הדברים.

גלעד ארדן: אני לכשעצמי אשמח מאד לקדם הצעת חוק חברתית כל כך עם תועלות בתחום הרווחה.

גדעון סער: אני מציע זאת, כי כל המכניזם הזה קצת מסובך, וכדאי שכבר תמשיך.

אתי בנדלר: לעניין התהליך, דבר ראשון - אני אכין בקשה לפיצול לכנסת.

אתי בנדלר: הבקשה הזאת תונח על שולחנה של הכנסת, אם ירצה ה', בשבוע הראשון של המושב הבא של הכנסת.

אתי בנדלר: לכשתאושר בקשת הפיצול וככל שהיא תאושר, אז אצטרך להכין את הנוסח לקריאה ראשונה של הצעת החוק לתיקון הצעת חוק המכס, הבלו ומס הקניה שעדיין לא קראנו אותו.

אתי בנדלר: השאלה היא: אם תהיה ישיבה נוספת, נקרא את זה אז.

אתי בנדלר: אם לא תהיה ישיבה נוספת, צריכים עכשיו לקרוא ולתקן את זה.

גלעד ארדן: למה?

גלעד ארדן: הרי הבקשה היא בקשת פיצול ולא בקשה לאשר לקריאה ראשונה.

אתי בנדלר: לא.

אתי בנדלר: ודאי.

אתי בנדלר: ואז, אני צריכה להכין זאת.

גלעד ארדן: אחרי שהפיצול אושר, שתי הצעות החוק יורדות לכאן להכנה לקריאה ראשונה.

גלעד ארדן: אם כך, למה אני צריך להכין אותה עכשיו?

אתי בנדלר: נכון.

גלעד ארדן: הבקשה היא בקשת פיצול.

גלעד ארדן: אבל, יודגש שבקשת הפיצול היא להפריד בין טובין שמטרתם הלבשה והנעלה לבין טובין שמטרתם היא צרכים רפואיים - לא?

גלעד ארדן: זה מה שגברתי הציעה.

אתי בנדלר: לא.

אתי בנדלר: מזון.

דוברת: אין ויכוח - - -

אתי בנדלר: אני לא יכולה.

אתי בנדלר: אני חייבת להיצמד להצעת החוק המקורית.

איריס ויינברגר: לא כתוב כלום.

גלעד ארדן: גברתי, בהצעת החוק המקורית כתוב: "לסיוע הומניטרי".

איריס ויינברגר: נכון.

אתי בנדלר: אם כך, נכין הצעת חוק אחת.

גלעד ארדן: השאלה היא האם באמת הוועדה צריכה כרגע לפרט ולומר: טובין לסיוע הומניטרי.

גלעד ארדן: זה העוגן שלנו.

גלעד ארדן: השאלה היא איך את מציעה לפצל זאת.

אתי בנדלר: אחת - טובין מסוג ביגוד והנעלה, והשניה - ציוד רפואי.

שי דותן: למה?

דוברת: אנו רוצים את שניהם.

לאה ורון: ציוד רפואי וציוד לנכים.

גלעד ארדן: זה לא נוגע כלל לנוסח שלכם.

גלעד ארדן: כדי לאפשר למציע גם, והוא הציג זאת בצורה מטפורית קצת אלימה, להשאיר לו כדור בקנה, למרות שהוא בדרך-כלל פשרן, הוועדה עושה איזה שהוא הליך שהיא לוקחת את ההצעה שלו ועושה ממנה שתי הצעות, ושתיהן יחזרו לוועדה; אחת מהן תוחלף בנוסח שלכם.

גלעד ארדן: הוא יעבור בקריאה שניה וקריאה שלישית.

גלעד ארדן: אם תעמדו בדרישות - מה טוב, ואם לא - הוא ימשיך עם ההצעה השניה שפיצלנו.

גדעון סער: אנו נקדם לקריאה שניה וקריאה שלישית רק את הנוסח המוסכם.

גדעון סער: לאחר מכן אנו ניתן פרק זמן בו נאפשר לשר האוצר לפרסם צו בהתאם למוסכם.

גדעון סער: כל הזמן הזה ההצעה האלטרנטיבית תשב.

גדעון סער: אני רק אומר, למקרה שבסוף הדרך שר האוצר מאיזה שהוא טעם, שאינני יכול לשער אותו, לא יקיים את המוסכם, כי בלי צו אין חיוּת בכלל לכל ההסדר הזה - אז אני רוצה שעדיין אני אשאר עם הדבר שויתרתי עליו.

גדעון סער: זה just in case, ואין לי שום כוונה לקדם את זה אם נתקדם במסלול המוסכם.

גדעון סער: אני עצמי עיכבתי פה את הדיון חודשים ארוכים כדי להגיע להסכמה.

אתי בנדלר: אני רק רוצה לומר שוב שאני מציעה שההצעה הראשונה תהיה: ביגוד הנעלה וציוד רפואי, וההצעה השניה תהיה: טובין מסוג אחר, מזון ומה שתמצאו לנכון.

אתי בנדלר: אחרת, ברגע שההצעה הראשונה תתייחס בכל זאת לביגוד, הנעלה וציוד רפואי, אז אתה מיצית את הכל.

גדעון סער: אבל, אם, נניח, שאנו חוזרים בסוף לדבר הראשוני, את תרצי שזה לא יהיה רק מזון.

אתי בנדלר: אז, בבקשה.

אתי בנדלר: טובין אחרים מסוג מה?

אתי בנדלר: מזון ומה עוד?

לאה ורון: כלי מיטה.

לאה ורון: נאמר פה: חיתולים.

גדעון סער: לא יודע.

כלב מאיירס: הגיינה.

אתי בנדלר: ציוד ביתי.

גלעד ארדן: אבל, זה אחר כך בהכנה לקריאה ראשונה.

גלעד ארדן: הוועדה לא מוגבלת בעניין הזה.

גלעד ארדן: אין פה עניינים של נושא חדש.

גלעד ארדן: הוועדה יכולה להרחיב.

איריס ויינברגר: נעביר את ההצעה שלנו.

אתי בנדלר: ציוד ביתי והגיינה, בסדר?

גלעד ארדן: האם כך תכתבי: "הגיינה"?!

אתי בנדלר: לא.

גדעון סער: נקיון.

אתי בנדלר: ונקיון.

אתי בנדלר: טוב.

לאה ורון: האם זה ציוד ביתי ונקיון?

אתי בנדלר: אני לא יודעת.

גלעד ארדן: למה זה משנה לנו?

אתי בנדלר: ציוד מזון וציוד ביתי.

גלעד ארדן: מזון וציוד ביתי, בסדר?

גלעד ארדן: אחד יהיה: ביגוד, הנעלה וציוד רפואי, ואחד יהיה: ציוד ביתי.

אתי בנדלר: בסדר.

אתי בנדלר: אני מכינה, בשלב זה, את בקשת הפיצול.

אתי בנדלר: תודה.

גדעון סער: האם אנו צריכים להצביע?

גלעד ארדן: ברור.

אתי בנדלר: בשלב זה מצביעים רק על הפיצול.

גלעד ארדן: מי בעד בקשת הפיצול מהמליאה בנוסח שהציגה היועצת המשפטית של הוועדה?

גלעד ארדן: בקשת הפיצול, בנוסח שהוצג ע"י יוע"מ של הוועדה, נתקבלה.

גלעד ארדן: בקשת הפיצול אושרה.

לאה ורון: חבר-הכנסת גדעון סער מצביע במקום חבר-הכנסת כחלון.

גלעד ארדן: הישיבה נעולה.

גלעד ארדן: תודה רבה.